Midgardsblot

**Midgardsblot** er en musikkfestival som arrangeres årlig i august ved Midgard vikingsenter i Borre i Vestfold. Festivalen presenterer artister fra ulike undersjangere av heavy metal, samt folk- og verdensmusikk med nyhedenske innslag. 

## Historie
I 2014 var Runa Lunde Strindin ansvarlig for 1814-markeringen Eidsivablot, hvor blant annet Wardruna og Enslaved fremførte hvert sitt bestillingsverk. Initiativtakeren til Eidsivablot jobbet ved Midgard vikingsenter og inviterte Strindin til å videreføre suksessen med en utendørsfestival ved Borrehaugene. Målsettingen var å kombinere svartmetall med historieformidling, mat- og ølsmaking, debatter og aktiviteter for barn.

Strindin stiftet Yme Drift AS i 2015 og Midgardsblot ble arrangert for første gang samme år. Festivalen har siden vært arrangert årlig, med unntak av 2020 og 2021 da den ble avlyst på grunn av koronapandemien.

Midgardsblot mottar tilskudd fra Kulturarv i Vestfold og Telemark fylkeskommune, både som musikkfestival og som arena for kunnskapsformidling. 

Et underslag i 2020, sammen med økonomiske tap som følge av pandemien og økte utgifter i årene etter, førte til økonomiske problemer i første halvdel av 2020-årene. En snuoperasjon inkluderte å rekruttere personer med strategisk og økonomisk kompetanse til festivalstyret samt å utvide programmet i en retning som skulle nå et bredere publikum. Det ble også tatt initiativ til et samarbeid med lokalt kultur- og næringsliv utenom selve festivalen, og i desember 2025 ble et Vinterblot arrangert for første gang, på utestedet Horten Børs.

## Festivalens særpreg

Midgardsblot kombinerer konserter med formidling av norrøn kultur og historie i historiske omgivelser ved Borrehaugene. I tillegg til musikken omfatter festivalprogrammet foredrag, seremonier og aktiviteter knyttet til vikingtid og historisk gjenskaping (reenactment). Festivalen har uttalt at den ønsker å ta norrøne symboler tilbake fra politisk misbruk og bruke dem i sin opprinnelige, ikke-politiske kontekst.

Gruppen Folket Bortafor Nordavinden, med Benny Braaten og Gustav Holberg i spissen, leder ikke-religiøse blotsritualer som markerer åpningen og avslutningen av festivalen.

Midgardsblot har en egen deltakercamp for teltovernatting nær fjorden, i gangavstand fra festivalområdet. Etter konsertslutt tennes det hver kveld et stort leirbål der, med uformelle innslag av sang, tromming og dans blant deltakerne.

## Publikum og mottakelse

Festivalen tiltrekker seg et internasjonalt publikum; om lag 70 prosent av de besøkende kommer fra utlandet, hovedsakelig fra Tyskland og USA. I 2024 ble det satt publikumsrekord med – besøkende per dag og  totalt.

Midgardsblot har også barnefamilier blant publikum, og de første årene var det egne arrangement rettet mot barn. Barn kan også overnatte i «Fólkvangr» dersom familien deltar som en del av vikingleiren, men den alminnelige deltakercampen har 18-årsgrense.

## Aktiviteter utenom konsertene

Fil:Blotseremoni.jpg|Medlemmer av Folket Bortafor Nordavinden innleder åpningsblotet 2024; Benny Braaten til venstre og Gustav Holberg sittende i gresset til høyre. 
Fil:Skjoldborg.jpg|Skjoldborg på Midgardsblot 2024. 
Fil:Holmgang.jpg|Holmgang på Midgardsblot 2023. 
Fil:Hverdagsliv i Midgardsblot vikinglandsby 04.jpg|Fra vikingcampen «Folkvangr».
Fil:Kaupangr nighttime Midgardsblot 2022.jpg|Et utsnitt fra «Kaupangr» sent på kvelden.
Fil:Peter Franzén interview.jpg|Skuespilleren Peter Franzén (''Vikings'') i samtale med Jonathan Selzer fra ''Metal Hammer''.
Fil:Brage’s Corner.jpg|Norrøn historiefortelling ved Gustav Holberg.
Fil:Children at Midgardsblot.jpg|Barn er velkomne på Midgardsblot.
Fil:Midgardsblot audience.jpg|Kostymer er vanlig på Midgardsblot, gjerne med vikingtema.
Fil:Midgardsblot food court.jpg|Norske Kokkers Landsforening har egen pop-up restaurant under festivalen.


### Blotsritualer
Festivalen åpnes med et symbolsk, ikke-religiøst blot. Figurer som representerer Odin og Frøy strykes med bjørkekvister dynket i dyreblod, og mange av deltakerne smører blodet i ansiktet. Musikere fra gruppa Folket Bortafor Nordavinden leder begge ritualene, med kontinuerlig tromming og strupesang. Under festivalen kan publikum legge små offergaver ved figurene, og som del av det offisielle avslutningsritualet siste kveld bæres gavene ned til leirbålet ved deltakercampen og brennes.

### Vikingleiren Fólkvangr
På festivalområdet er det en egen vikingleir kalt «Fólkvangr» der reenactment-deltakere kan sette opp telt. Flere av deltakerne i leiren selger tidsriktige smykker og tekstiler, historiske instrumenter og forseggjorte drikkehorn. Viking-deltakerne overnatter i leiren, som er stengt for øvrig festivalpublikum om natten.

### Mimir Talks
På dagtid arrangeres seminarserien *Mimir Talks* på Midgard vikingsenter, med temaer som vikingtiden, norrøn kultur og historie, samt musikk og lingvistikk. Seminarene holdes av forskere fra internasjonale universiteter og eksperter fra ulike fagfelt.

### Tatoveringsmesse
Siden 2016 har det vært arrangert en tatoveringsmesse – Norse Tattoo Convention – parallelt med festivalen. På grunn av hygieniske forhold finner messen sted på et hotell i byen, ikke på festivalområdet. De internasjonale tatoveringskunstnerne som deltar har spesialisert seg på norrøne motiver og flere av dem arbeider med håndstukket tatovering (handpoking).

### Andre aktiviteter
Festivalen tilbyr workshops i ekstremvokal, lyttepaneler med artister, mjødsmaking, yoga og utflukter med Saga Oseberg der deltakerne selv ror skipet. Det arrangeres holmganger der publikum kan delta med tilpassede lateksvåpen, og oppvisninger i skjoldborg. 

På festivalområdet er det et eget marked, «Kaupangr», med salg av LP-plater, bandeffekter samt håndlagde varer fra småskalaprodusenter. I tillegg til matvogner står Norske kokkers Landsforening avdeling Vestfold for en del av serveringstilbudet.

## Program

Fil:Amon Amarth.jpg|Det svenske vikingmetalbandet Amon Amarth på Midgardsblot 2024. 
Fil:Emperor at Midgardsblot.jpg|Det norske bandet Emperor som hovedartist under Midgardsblot 2024. 
Fil:Heilung.jpg|Ensemblet Heilung har opptrådt på flere Midgardsblot, her fra 2022.
Fil:Astralseid.jpg|Astralseid og Rúnahild med ambient verdensmusikk under Midgardsblot 2024. 


## Medieomtale
I 2023 filmet den fransk-kanadiske tv-stasjonen TV5Unis en 50-minutters reportasje fra Midgardsblot. Episoden ble publisert i januar 2025 som del av serien *Dans l’œil de la fête*, om internasjonale festivaler med særpreg.

I 2022 viste NRK Distriktsnyhetene for Vestfold og Telemark et innslag fra festivalen. I 2019 hadde NRK Radios Verdibørsen et ti-minutters innslag om festivalen.

Festivalen har vært omtalt i internasjonale musikkmedier som *[[Metal Injection]]* (USA), *[[Metal Hammer]]* (Storbritannia), *Metal Exposure* (Nederland), *Outroar* (Tyskland), *Chaoszine* og *Tuonela Magazine* (Finland).

## Se også

* Inferno Metal Festival
* Beyond the Gates
* Hole in the Sky

## Referanser


## Litteratur
* Fitzgerald, Padraic M. (2023). «Til Valhall: The Formation of Nordic Neopagan Identity, Religiosity, and Community at a Norwegian Heavy Metal Festival» (PhD). University of Denver.

## Eksterne lenker
*